Tre selvmordsangrep på ett døgn i Saudi-Arabia
Mandag, på en av de siste dagene i islams hellige fastemåned ramadan, har selvmordsbombere over hele Saudi-Arabia slått til: • I morgentimene mandag sprengte en selvmordsbomber seg nær det amerikanske konsulatet i byen Jeddah. To sikkerhetsvakter ble lettere skadet i angrepet. I dag, 4. juli, feirer amerikanerne sin uavhengighetsdag. • Mandag kveld sprengte en annen selvmordsbomber seg nær en sjia-moské i byen Qatif ved Gulf-kysten. Ifølge øyenvitner skal ingen andre sivile ha blitt skadet i angrepet, skriver nyhetsbyrået AFP. • Kort tid etter kom meldinger om at en selvmordsbomber hadde sprengt seg utenfor Profetens moské, gravstedet til muslimenes profet Muhammed, i det som regnes som islams nest helligste by, Medina. Ifølge nyhetsbyrået Al-Arabiya skjedde eksplosjonen på en parkeringsplass. Fire mennesker er drept i angrepet, ifølge en lokal myndighetsperson. Det skriver CNN . Bilder på sosiale medier viser et fullt antent kjøretøy og mye røyk, ifølge BBC.– Vi er inne i de ti siste dagene av ramadan og det er mye folk på disse stedene på grunn av bønnene som blir holdt ved solnedgang, sier Khaled Batarfi, en saudi-arabisk aviskommentator, til Al Jazeera. Ingen terrorgruppe har foreløpig hevdet at de står bak angrepene. I oktober 2015 tok ekstremistgruppen IS på seg skyld for et selvmordsangrep nær en sjia-moské i byen Najran, skriver Al Jazeera. Tyrkias statsminister: Slik tok Istanbul-terroristene seg inn på flyplassen IS har tidligere oppfordret sine støttespillere til angrep på «ikke-troende» over hele verden under ramadan. – Vær forberedt til å gjøre ramadan til en katastrofal måned for ikke-troende, sa IS-talsmann Abu Mohammed al-Adnani i et lydklipp i mai. Det hittil dødeligste angrepet under ramadan skjedde i helgen i den irakiske hovedstaden Bagdad, hvor over 200 mennesker mistet livet.
Selvmordsbombere slo til mot tre forskjellige byer, derav et av islams helligste steder, på under ett døgn.